Minister se woordvoerder skiet glo homself | Maroela Media
Joe Maila (Foto: ANA)
Die Suid-Afrikaanse departement van gesondheid het Vrydag bevestig dat Joe Maila, woordvoerder van Aaron Motsoaledi, minister van gesondheid, dood is in 'n skietvoorval.
Motsoaledi het dié nuus in 'n verklaring bevestig. Volgens die verklaring is Maila Donderdagaand dood.
"Die presiese omstandighede rakende sy dood is nog nie aan die ministerie bekend nie. Maila word oorleef deur sy vrou en twee kinders. Ek doen 'n beroep op die media en lede van die gemeenskap om die gesin ruimte te gee om sy dood te verwerk," het Motsoaledi gesê.
Maila het homself glo per ongeluk by 'n skietbaan in Pretoria geskiet.
Kol. Lungelo Dlamini, woordvoerder van die polisie, het gesê die polisie ondersoek egter bewerings dat hy met opset sy eie lewe geneem het. Dlamini het ook bevestig dat 'n geregtelike nadoodse ondersoek begin is.
"Die polisie is bewus van die bewerings dat hy sy eie lewe geneem het deur homself te skiet en dit word tans ondersoek. Ons kan egter niks in dié stadium bevestig nie," het hy gesê.
Die departement het gesê meer besonderhede oor sy roudiens en begrafnis sal weldra bekend gemaak word.